### 5.      Partnerskabsaftale mellem Kommunen og Kalundborgegnens Erhvervsråd 2018-2019

**Åbent**

Sagsnr.: 326-2017-44864       J.nr.: 24.10.00           Dokumentnr.:
326-2017-336249

**Sagstype**

Beslutning

**Resume og sagens baggrund**

Kalundborg Kommune indgår årligt en partnerskabsaftale med
Kalundborgegnens Erhvervsråd. Forslag til fornyelse af partnerskabsaftale for
året 2018-2019, afspejler kommunalbestyrelsens målsætning fra
Udviklingsstrategien om, at der skal sikres en lokal erhvervsservice så tæt på
virksomhederne og iværksætterne som muligt, for herved at styrke
rammebetingelser og erhvervsudvikling, der kan skabe vækst og beskæftigelse.

**Indstillinger**

Direktøren indstiller, at

1. partnerskabsaftalen
for 2018 og 2019 mellem Kalundborgegens Erhvervsråd og Kalundborg Kommune
godkendes,

2. der bevilliges et
tilskud på 2.447.200 kr. excl. moms til Kalundborgegnens Erhvervsråd, for i
2018 at sikre den lokale erhvervsservice og understøttende indsatser rettet mod
virksomheder og erhvervslivet i Kalundborg, og

3. der gives et tilskud
på 236.400 kr. excl. moms til overførsel til Kalundborgegnens Erhvervsråd til
videreformidling til støtte for aktiviteter, der gør handelslivet i kommunen
attraktivt for både borgere og turister.

**Behandling**

Direktionen, Økonomiudvalget, Kommunalbestyrelsen

**Sagsfremstilling**

Den nuværende partnerskabsaftale mellem Kalundborg Kommune
og Kalundborgegnens Erhvervsråd udløber den 31. december 2017. På denne
baggrund har administrationen i samarbejde med erhvervsrådet udarbejdet et
forslag til en ny partnerskabsaftale for 2018 og 2019. Aftalen er både en
videreførelse af aftalerne for 2016 og 2017, der bygger på udfordringerne i
kommunalbestyrelsens udviklingsstrategi, og samtidig rummer aftalen et øget
fokus på socialøkonomiske virksomheder og vækstvirksomheder.

Partnerskabet mellem kommunen og erhvervsrådet, hviler på
kendskab og tillid, samt hensyntagen til de nødvendige tilpasninger såvel
organisatorisk som opgavemæssigt. For dog at sikre robusthed og de rette
forudsætninger for udøvelse af kvalificeret erhvervsservice, så udvides
aftaleforløbet til at gælde for 2 år - årene 2018-2019 - med mulighed for
aftaleforlængelse.

Aftalen beskriver konkret opgaverne og indsatserne, som
erhvervsrådet skal forestå for at understøtte udviklingsstrategiens mål om, at
styrke Kalundborg som en erhvervsvenlig kommune, hvor virksomhederne har
mulighed for at udvikle sig. Aftalens indsatser er:

• Erhvervsservice

• Erhvervsudvikling

• Kvalificering af virksomhedernes deltagelse i udbud.

• Opkvalificering af arbejdskraft.

• Tiltrækning af virksomheder og arbejdspladser.

Erhvervsservicen i kommunen gives i et samarbejde, der
udover erhvervsrådet omfatter Væksthus Sjælland, samt en række regionale og
nationale aktører. Hvor det er hensigtsmæssigt sker der en koordinering
indenfor geografien Greater [adresse]. For at fastholde aftalens transparens
og synlighed om, hvor opgaverne skal løses, samt ønsket om styrket fokusering
og præcisering, så er der løbende dialog mellem partnerne til sikring af
sammenhæng mellem mål, indsats, middel og effekt.

Udmøntningen af aftalen forventes at være positiv for
jobskabelse og vækst i kommunen.

**Økonomiske konsekvenser**

Der er ingen økonomiske konsekvenser. De aktuelle tilskud på
henholdsvis på 2.447.200 kr. excl. moms til erhvervsservice og tilskud på
236.400 kr. excl. moms til handelslivet, er afsat i kommunens budget for 2018.

**Direktionens møde den 4.
december 2017:**

Anbefales.

**Økonomiudvalgets møde den 13.
december 2017:**

Anbefales, idet det under strategiske mål vedrørende
infrastruktur præciseres, at der er tale om den overordnede infrastruktur.
Således ændres målet vedr. infrastruktur til:

Infrastruktur - medvirke til at fastholde kravene til den
overordnede infrastruktur til og fra Kalundborg med henblik på at skabe
tiltrækning af arbejdskraft samt økonomisk vækst.

**Bilag**

|  |  |
| --- | --- |
| Partnerskabsaftale KEER og KK 2018 | 326-2017-336248 |